b'\n_START_ARTICLE_\nAlmindelig bukkehorn\n_START_SECTION_\nBeskrivelse\n_START_PARAGRAPH_\nAlm. Bukkehorn er en en\xc3\xa5rig, urteagtig plante med en spinkel, opret til opstigende v\xc3\xa6kst. St\xc3\xa6nglerne er runde i tv\xc3\xa6rsnit og rigt forgrenede. Bladene sidder spredtstillet, og de er trekoblede (som kl\xc3\xb8verblade) med smalle, omvendt \xc3\xa6gformede sm\xc3\xa5blade, der har savtakket rand p\xc3\xa5 den yderste halvdel, mens den inderste er helrandet._NEWLINE_Blomstringen foreg\xc3\xa5r i april-juni, hvor man finder blomsterne enkeltvis eller parvis i bladhj\xc3\xb8rnerne. De enkelte blomster er kortstilkede, 5-tallige og bygget som andre blomster i \xc3\x86rteblomst-familien. Kronbladene er fl\xc3\xb8defarvede til gulligt-hvide med en lysviolet basis. Frugterne er hornformede, smalle b\xc3\xa6lge med 10-20 fr\xc3\xb8 i hver._NEWLINE_Rodnettet er kraftigt med en dybtg\xc3\xa5ende p\xc3\xa6lerod og flere tr\xc3\xa6vlede sider\xc3\xb8dder._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,80 x 1,00 m (80 x 100 cm/\xc3\xa5r).\n_START_SECTION_\nHjemsted\n_START_PARAGRAPH_\nAlm. Bukkehorn h\xc3\xb8rer hjemme i Nordafrika, Mellem\xc3\xb8sten, Kaukasus, Centralasien og Central- og Syd\xc3\xb8steuropa. Genetiske unders\xc3\xb8gelser viser, at Nordafrika og Mellem\xc3\xb8sten formentlig m\xc3\xa5 v\xc3\xa6re artens oprindelige hjemsted. Her findes den i halvt\xc3\xb8rre omr\xc3\xa5der med vinterregn og veldr\xc3\xa6net jord, men helt vildtvoksende eksemplarer er vanskelige at adskille fra dyrkede.\n_START_SECTION_\nAktive stoffer\n_START_PARAGRAPH_\nPlanten indeholder stoffer med kraftig, antioxidant virkning , og fr\xc3\xb8ene har en god effekt over for sukkersyge. Nyere unders\xc3\xb8gelser viser, at udtr\xc3\xa6k af planten virker dr\xc3\xa6bende p\xc3\xa5 nematoder i jorden'